Tarybos Reglamentas (EB) Nr. 2549/2000
2000 m. lapkričio 17 d.
nustatantis papildomas technines priemones menkių ištekliams atstatyti Airijos jūroje (ICES VII a sektorius)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Šiuo metu yra sumažėję suaugusių menkių ištekliai Airijos jūroje, ir 2000 m. vasario 9 d. Komisijos reglamentu (EB) Nr. 304/2000, nustatančiu priemones menkių ištekliams atstatyti Airijos jūroje (ICES VII a sektorius) [3] buvo nustatytos skubios laikinos techninės priemonės žvejybai Airijos jūroje.
(2) Reikalinga didesnė menkių jauniklių apsauga Airijos jūroje, kad kuo daugiau jauniklių sulauktų brandaus amžiaus.
(3) Būtinos papildomos techninės priemonės siekiant užtikrinti menkių jauniklių išlikimą Airijos jūroje.
(4) Be to, 1998 m. kovo 30 d. Tarybos reglamento (EB) Nr. 850/98 dėl žuvų išteklių apsaugos taikant technines priemones jūrų gyvūnų jaunikliams apsaugoti [4] I priedo 6 išnašoje nurodytos sąlygos šiuo metu leidžia 2000 m. taikyti sumažintą priegaudos procentą įvairių žūklės įrankių atžvilgiu Airijos jūroje (ICES VII a sektorius) ir gretimuose vandenyse. Nėra pageidaujama 2000 m. taikyti šias sąlygas. Dėl to minėta 6 išnaša neturėtų būti taikoma Airijos jūroje,
PRIĖMĖ ŠĮ REGLAMENTĄ:
1 straipsnis
Šis reglamentas nustato technines priemones, papildančias Reglamente (EB) Nr. 850/98 nurodytas priemones, kurios išimtinai taikomos Airijos jūrai (ICES VII a sektorius, kaip nurodyta 1991 m. gruodžio 17 d. Tarybos reglamente (EEB) Nr. 3880/91 dėl valstybių narių, žvejojančių šiaurės rytų Atlante, nominalių sugavimų statistinių duomenų pateikimo [5].
2 straipsnis
Žvejojant Airijos jūroje, draudžiama naudoti:
1) bet kokį dugninį traukiamąjį tinklą, išskyrus sijinius tinklus su tralo maišu ir (arba) prailgintuvu, kurie išimtinai ar iš dalies pagaminti iš daugiagyslės tinklinės medžiagos;
2) bet kokį dugninį traukiamąjį tinklą, išskyrus sijinius tinklus su tralo maišu ir (arba) prailgintuvu, kurių gijos storis didesnis kaip 6 mm;
3) bet kokį dugninį traukiamąjį tinklą, išskyrus sijinius tinklus su tralo maišu, kurių akies dydis 70-79 mm arba 80-89 mm, turinčius daugiau kaip 120 akių minėto tralo maišo perimetre, išskyrus sandūras ir kraštus;
4) bet kokį dugninį traukiamąjį tinklą su bet kokiu atskiru ketursieniu tinklu, kurio akies kraštinės yra nevienodo dydžio;
5) bet kokį dugninį traukiamąjį tinklą, išskyrus sijinius tinklus, kurių akies dydis 70-79 mm arba 80-99 mm, jeigu visą tokio tinklo priekinės dalies viršutinę pusę sudaro tinklinės medžiagos sekcija, tiesiogiai pritvirtinta prie tinklo pervaros, pratęsta į tinklo galinę dalį per mažiausiai 15 akių, kurią sudaro V formos akių tinklas, kurio atskirų akių dydis ne mažesnis kaip 140 mm;
6) bet kokį sijinį tinklą, kurio akies dydis 70-79 mm arba 80-99 mm, jeigu visą tokio tinklo priekinės dalies viršutinę pusę sudaro tinklinės medžiagos sekcija, tiesiogiai pritvirtinta prie tinklo pervaros, pratęsta į tinklo galinę dalį per mažiausiai 30 akių, kurią sudaro V formos akių tinklas, kurio atskirų akių dydis ne mažesnis kaip 180 mm;
7) bet kokį dugninį traukiamąjį tinklą, išskyrus sijinius tinklus, kurių akies dydis 80-99 mm, jeigu į jį įeina tinklas kvadratinėmis akimis, kurių dydis ne mažesnis kaip 80 mm, remiantis Reglamento (EB) Nr. 850/98 7 straipsnyje nustatytomis sąlygomis;
8) bet kokį dugninį traukiamąjį tinklą, prie kurio bet kokiu būdu, išskyrus įsiuvimą į tinklą, iš priekio pritvirtintas tralo maišas, kurio akių dydis ne didesnis kaip 100 mm.
3 straipsnis
Reglamento (EB) Nr. 850/98 I priedo 6 išnaša netaikoma ICES VII a sektoriui.
4 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
2 straipsnio sąlygos taikomos nuo 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. lapkričio 17 d.